ET Euroopa Liidu Teataja L 12/24

KOMISJONI MÄÄRUS (EL) 2018/70,

16. jaanuar 2018,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses ametoktradiini, metüülkloropürifossi, tsüprokonasooli, difenokonasooli, fluasinaami, flutriafooli, proheksadiooni ja naatriumkloriidi jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Fluasinaami, flutriafooli ja proheksadiooni jääkide piirnormid on kehtestatud määruse (EÜ) nr 396/2005 II lisas. Metüülkloropürifossi jääkide piirnormid on kehtestatud kõnealuse määruse II lisas ja III lisa B osas. Ametokradiini, tsüprokonasooli ja difenokonasooli jääkide piirnormid on sätestatud kõnealuse määruse III lisa A osas. Naatriumkloriidi jääkide konkreetseid piirnorme ei ole sätestatud ning ainet ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses kasutusloa andmisega toimeainet ametoktradiini sisaldava taimekaitsevahendi kasutamiseks maitsetaimede ja söödavate lillede puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.

(3) Metüülkloropürifossi kohta on selline taotlus esitatud seoses kasutamisega hurmaade ja granaatõunte puhul. Tsüprokonasooli kohta on selline taotlus esitatud seoses kasutamisega hariliku kurgirohu seemnete puhul. Difenokonasooli kohta on selline taotlus esitatud seoses kasutamisega aprikooside, maasikate, peakapsa, aedsalati ja muude salatitaimede, lehtpeedi, maitsetaimede ja söödavate lillede, kardi, varsselleri, porrulaugu, rabarberi, kaunviljade, odra ning juurtest ja risoomidest valmistatud maitseainete puhul. Fluasinaami kohta on selline taotlus esitatud sibula, pesasibula ja küüslaugu puhul. Proheksadiooni kohta on selline taotlus esitatud ploomide puhul.

(4) Määruse (EÜ) nr 396/2005 artikli 6 lõigete 2 ja 4 alusel on esitatud taotlus flutriafooli kasutamiseks humala puhul. Taotluse esitaja väitel on Ameerika Ühendriikides lubatud nimetatud kultuuri puhul kõnealust ainet kasutada ja see põhjustab määruses (EÜ) nr 396/2005 sätestatud jääkide piirnormidest suuremat jääkide sisaldust, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine kõnealuse kultuuri importimise korral.

(5) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(6) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige tarbijatele ja, kui vaja, ka loomadele avalduvat ohtu, ning esitas põhjendatud arvamused kavandatud jääkide piirnormide kohta (2). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(7) Toiduohutusamet hindas tsüprokonasooli käsitlevat taotlust, et kehtestada jääkide piirnorm rapsi puhul, ning esitas kavandatava jääkide piirnormi kohta põhjendatud arvamuse (3). Kooskõlas olemasolevate liidu suunistega jääkide piirnormide ekstrapoleerimise kohta on asjakohane kehtestada rapsi puhul sama jääkide piirnorm mis hariliku kurgirohu seemnete puhul.

(8) Kõigi muude taotluste kohta tegi toiduohutusamet järelduse, et kõik andmeid käsitlevad nõuded on täidetud ja taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(9) Naatriumkloriid on komisjoni rakendusmääruse (EL) 2017/1529 (4) kohaselt heaks kiidetud põhiainena. Selle aine kasutustingimuste puhul ei eeldata selliste jääkide tekkimist toidus ja söödas, mis võiksid tarbijat ohustada. Seepärast on asjakohane kanda kõnealune aine määruse (EÜ) nr 396/2005 IV lisasse.

(10) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(11) Seepärast tuleks määrust (EÜ) nr 396/2005 vastavalt muuta.

(12) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 16. jaanuar 2018 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

„Reasoned opinion on the modification of the existing maximum residue levels for ametoctradin in herbs and edible flowers“ (Põhjendatud arvamus ametokradiini jääkide kehtivate piirnormide muutmise kohta maitsetaimede ja söödavate õite puhul), EFSA Journal 2017; 15(6):4869 [21 lk].

„Reasoned opinion on the modification of the existing maximum residue levels for chlorpyrifos-methyl in kaki/Japanese persimmon and granate apple/pomegranate“ (Põhjendatud arvamus metüülkloropürifossi jääkide kehtivate piirnormide muutmise kohta hurmaade ja granaatõunte puhul), EFSA Journal 2017; 15(5):4838 [24 lk].

„Reasoned opinion on the modification of the existing maximum residue levels for difenoconazole in various crops“ (Põhjendatud arvamus difenokonasooli jääkide kehtivate piirnormide muutmise kohta eri kultuuride puhul), EFSA Journal 2017; 15(7):4893 [33 lk].

„Reasoned opinion on the modification of the existing maximum residue levels (MRL) for propamocarb in onions, shallots and garlic“ (Põhjendatud arvamus fluasinaami kehtivate piirnormide muutmise kohta sibula, pesasibula ja küüslaugu puhul), EFSA Journal 2017; 15(7):4904 [22 lk].

„Reasoned opinion on the setting of import tolerance for flutriafol in hops“ (Põhjendatud arvamus flutriafooli jääkide piirnormide kehtestamise kohta humala puhul impordi jaoks), EFSA Journal 2017; 15(7):4875 [22 lk].

„Reasoned opinion on the modification of the existing maximum residue level for prohexadione (considered variant prohexadione-calcium) in plums“ (Põhjendatud arvamus proheksadiooni (hinnatud kaltsiumproheksadioonina) jääkide kehtiva piirnormi muutmise kohta ploomide puhul), EFSA Journal 2017; 15(6):4837 [20 lk].

(3) „Reasoned opinion on the modification of the existing MRLs for cyproconazole in rapeseed“ (Põhjendatud arvamus tsüprokonasooli jääkide kehtivate piirnormide muutmise kohta rapsiseemnete puhul). EFSA Journal 2011; 9(5):2187 [30 lk].

(4) Komisjoni 7. septembri 2017. aasta rakendusmäärus (EL) 2017/1529, millega kiidetakse kooskõlas taimekaitsevahendite turulelaskmist käsitleva Euroopa Parlamendi ja nõukogu määrusega (EÜ) nr 1107/2009 heaks põhiaine naatriumkloriid ning muudetakse komisjoni rakendusmääruse (EL) nr 540/2011 lisa (ELT L 232, 8.9.2017, lk 1).